Šiaulių valstybinė kolegija

Šiaulių valstybinė kolegija (ŠVK) – neuniversitetinė valstybinė aukštoji mokykla (kolegija) Šiauliuose, teikianti aukštąjį koleginį išsilavinimą. Šiaulių valstybinėje kolegijoje studijos vykdomos 2 fakultetuose: Sveikatos priežiūros bei Verslo ir technologijų.

Istorija 
Šiaulių aukštesniosios medicinos mokyklos istorija prasidėjo 1946 m. liepos 1 d., įkūrus Medicinos seserų mokyklą. Šiaulių aukštesnioji technikos mokykla savo istoriją pradėjo 1959 m., įkūrus Šiaulių agrozootechnikumą. 1961 m. Šiaulių agrozootechnikumas tapo Šiaulių politechnikumu. Nuo 1991 m. politechnikumas veikė kaip Šiaulių aukštesnioji technikos mokykla. 1991 m. Medicinos mokykla tapo aukštesniąja medicinos mokykla.

2002 m. įsteigta Šiaulių kolegija. Buvo reorganizuotos aukštesniosios technikos ir medicinos mokyklos. 2002 m. rugsėjo 1 d. Šiaulių aukštesnioji technikos mokykla tapo Šiaulių kolegijos Verslo ir technologijų fakultetu, o Šiaulių aukštesnioji medicinos mokykla – Šiaulių kolegijos Sveikatos priežiūros fakultetu.

Pagal Vyriausybės nutarimą 2010 m. balandžio 14 d. Šiaulių kolegija pertvarkyta į Šiaulių valstybinę kolegiją.

2005 m. kolegija ėmė leisti mokslinių straipsnių rinkinį pavadinimu „Profesinės studijos: teorija ir praktika“; nuo 2016 m. jis leidžiamas tik anglų kalba ir vadinasi „Professional Studies: Theory and Practice“.

Studijų programos 
Šiaulių valstybinė kolegija – valstybinė aukštoji mokykla. 

Rengiami informatikos, inžinerijos, socialinių, sveikatos bei verslo ir viešosios vadybos mokslų krypčių grupių specialistai, suteikiamas profesinio bakalauro laipsnis.

Fakultetai ir katedros 
 Verslo ir technologijų fakultetas:
 Informatikos mokslų katedra
Inžinerijos mokslų katedra
Transporto inžinerijos katedra
Vadybos ir komunikacijos katedra
 Verslo ir apskaitos katedra
 Sveikatos priežiūros fakultetas:
 Biomedicinos mokslų katedra
 Reabilitacijos katedra
 Socialinio darbo katedra

Išnašos

Nuorodos 
 Oficiali Šiaulių valstybinės kolegijos interneto svetainė